নিহত রুকসানার বড় ভাই জাহানুর ইসলাম জানান, অভাবের তাড়নায় ৭-৮ বছর আগে ছোট বোন রুকসানাকে ধানমণ্ডিতে ২৭ নম্বর রোডের ৩০ নম্বর ফরিদ হোসেনের বাসায় কাজে যোগ দেয়। এরপর থেকে কাজের একটু ত্রুটি হলেই তার ওপর নির্যাতন চালানো হতো। তিনি জানান, রবিবার তারা সংবাদ পান যে, তার বোন রুকসানা কলাবাগানের পদ্মা জেনারেল হাসপাতালের আইসিইউতে ভর্তি রয়েছে। পরে ছোটভাই জাহাঙ্গীর আলম ও মা জাহেদা বেগম ধানম-ি ২৭ নম্বরের ফরিদ হোসেনের বাসায় যায়। জাহানুর ইসলাম জানান, এ সময় ফরিদ জোর করে তাদের কাছ থেকে খালি স্ট্যাম্পে স্বাক্ষর নেয়। বাসা থেকে তাড়িয়ে দেয়। পরে তারা পদ্মা জেনারেল হাসপাতালে গিয়ে ছোট বোনকে অচেতন অবস্থায় দেখতে পায়। সেখানে চিকিৎসাধীন সোমবার ভোরে রুকসানার মৃত্যু হয়। মোহাম্মদপুর থানার ভারপ্রাপ্ত কর্মকর্তা কামালউদ্দিন মীর জানান, নির্যাতনের অভিযোগে গৃহকর্মী মৃত্যুর ঘটনায় থানায় মামলা হয়েছে। এ ঘটনায় একজনকে আটক করা হয়েছে। পুলিশ পরে ওই হাসপাতাল থেকে রুকসানার লাশ উদ্ধার করে ময়নাতদন্তের জন্য দুপুরে ঢাকা মেডিক্যালের মর্গে পাঠায়।